和李巽伯少卿見懷
作者：王庭珪
朝代：宋

paragraphs: 騎鯨仙人本仙胄，不應暴落饑蛟口。
長庚却復下人間，島瘦郊寒皆縮手。
篇章邁往無故初，不共曹劉轍俱蹂。
此邦雖陋江山雄，異時間出歐陽九。
公今詩句滿江山，似覺衰容得春酒。
筆端獵獵生風雷，胸次煌煌煥星斗。
生兒了事正作癡，亦恐癡兒未能了。
頃年胡騎獵夷門，兵拏不解誰當剖。
大臣薦公來洛陽，舌翻波濤驚朝堂。
飛龍借馬出建康，醜虜夜走塵沙黄。
是時帝坐八綺窗，擬歌風起雲飛揚。